SMT บวก 3% โบรกฯชูเป้า 8 บ. มองกำไรปีนี้โตเฉียด 2 เท่าตัว! รับบาทอ่อนค่าหนุน
SMT บวก 3% โบรกฯมองกำไรปีนี้โต 175% จากปัญหาขาดแคลนวัตถุดิบเริ่มคลี่คลายและได้ประโยชน์จากบาทอ่อนค่า แนะ “ซื้อ” ชูเป้า 8 บ.
17 ก.ย. 2564

ผู้สื่อข่าวรายงานว่าวันนี้ (17 ก.ย. 2564) ราคาหุ้นบริษัท สตาร์ส ไมโครอิเล็กทรอนิกส์ (ประเทศไทย) จำกัด (มหาชน) หรือ SMT ณ เวลา 11.29 น. อยู่ที่ระดับ 6.30 บาท เพิ่มขึ้น 0.20 บาท หรือ 3.28% โดยทำจุดสูงสุดที่ 6.35 บาท และทำจุดต่ำสุดที่ 6.20 บาท ด้วยมูลค่าการซื้อขาย 59.57 ล้านบาท

บล.ฟินันเซีย ไซรัส ระบุในบทวิเคราะห์วันนี้ (17ก.ย.2564) ว่า SMT มีแนวโน้มกำไรไตรมาส 3/2564 ยังดูดีต่อเนื่องคาดโต 3% จากไตรมาสก่อนหน้า และโต 40% จากช่วงเดียวกันของปีก่อน แม้เดือนก.ค. จะมีปัญหาแรงงานติดเชื้อของโรงงานหลายแห่งในอยุธยา แต่ SMT เจอเพียงเล็กน้อยและสามารถควบคุมได้ทัน และไม่มีการหยุดสายการผลิต
ขณะที่ปัญหาขาดแคลนวัตถุดิบเริ่มคลี่คลายจึงยังส่งมอบสินค้าได้ตามแผนคาดกำไรไตรมาส 4/2564 เป็นจุดสูงสุดของปีนี้และได้ประโยชน์จากบาทอ่อน คาดกำไรปี 2564 โต 175%  เทียบช่วงเดียวกันของปีก่อน และปี 2565 โต 33% เทียบช่วงเดียวกันของปีก่อนคงราคาเป้าหมายปี 2022 ที่ 8 บาท แนะนำ “ซื้อ”
 